text: 30 nye medarbejdere - på en gang
  03 april 2017 kl. 09.46
  Arbejdsmarkedets Erhvervssikring i Haderslev havde rullet den røde løber ud her til morgen. De skulle nemlig byde velkommen til 30 nye medarbejdere.
  Det er ikke hver dag, en virksomhed får 30 nye medarbejdere på en enkelt dag. Men det gjorde de hos Arbejdsmarkedets Erhverssikring (AES) Haderslev mandag morgen. 
  Her bød de velkommen med en rød løber og morgenmad til alle 30 nye medarbejdere.
  - Det er et privilegie at kunne ansætte så mange på en gang og byde dem velkommen her i Haderslev, siger afdelingsschef i AES, Bente Sørensen, til TV SYD.  
  De nyankomne skal stå for sagsbehandling, og de kommer fra mange forskellige faggrupper.
  - Vi har blandt andet ansat sygeplejersker, fysioterapeuter, jurister og socialrådgivere, fortæller Bente Sørensen.
  Det lyder måske voldsomt, at få så mange nye medarbejdere på en gang, men der er en mening med galskaben.
  - Vi ansætter i bølger, fordi vi har udviklet et specielt undervisningskoncept, som skal tage højde for, at de nye medarbejdere ikke på forhånd har erfaring med den type sager, vi løser. Derfor er det en fordel at have mange samlet samtidig, forklarer Bente Sørensen.
  